Israel besluttede at bruge tortur mod ’sine egne’, da den interne efterretningstjeneste i fjor baksede med afdækningen af en mordsag mod en palæstinensisk familie på Vestbredden.

Den palæstinensiske baby Ali og hans forældre, Riham og Saad Dawabsha, blev 31. juli sidste år dræbt i deres hjem i landsbyen Duma, da israelske bosættere smed en molotovcocktail ind i familiens hjem.

Men sagen har udviklet sig fra et koldblodigt mord til ikke alene et spørgsmål om israelsk tortur, men også afsløringen af en regulær politisk skandale. For bag mordet var et underjordisk netværk af jødisk-israelske bosættere med en fundamentalistisk plan om at få Israel til at bryde sammen til fordel for et nyt messiansk kongedømme med ret til at udvise eller dræbe kristne, muslimske og andre ikke-jødiske borgere.